
Eltérések vizsgálata a különböző finanszírozási formájú alapképzésben részt vett frissdiplomás végzettek esetében - A DPR adatai alapján

Kutatásom során megvizsgáltam a különböző finanszírozási formájú alapképzésen résztvevő hallgatók között van-e eltérés a kiválasztott tényezők mentén az alapképzés ideje alatt, majd pedig, hogy a képzés finanszírozási formája hatással van-e a továbbtanulási döntés meghozatalára.
Az emberi tőke értéke definiálható az egyének termelőképességeként, tudásaként, és a rendelkezésre mennyisége mind az egyének, mind egy adott ország társadalmi, gazdasági fejlettségét képes meghatározni. A humán tőkébe való befektetés legáltalánosabb módja az oktatásban való részvétel, melynek része a felsőoktatás is. Ennek finanszírozása egyrészről állami feladat, viszont a jelenleg is zajló egyetemi modellváltások egyik célja, hogy a felsőoktatási intézmények életében hangsúlyosabb szerepet kapjon az önálló gazdálkodási tevékenység végzése is. Emellett a hallgatók is fizetnek az oktatásban való részvételért, jelentős költség lehet a tandíj, amennyiben önköltséges képzésben vesznek részt. Így tehát a humán tőkébe való beruházás költsége nagymértékben eltér a két finanszírozási forma esetén.
Ebből kiindulva a Diplomás Pályakövetési Rendszer 2011-2018-as adatain néztem meg, hogy tanulmányaik során, és továbbtanulási döntéseikre nézve vannak-e különbségek az eltérő finanszírozási formában tanult alapszakos hallgatók között. A kereszttábla-elemzés alapján gyenge, de szignifikáns kapcsolat mutatható ki a finanszírozási forma és a hallgatók külföldön töltött féléveire, a diákhitel felvételi szokásaikra, és arra nézve, hogy az adott személy inkább főállású hallgatónak, vagy dolgozónak tekintette magát az egyetemi évek alatt.
A bináris logisztikus regresszió módszerével kettő három lépcsős regressziós modellt hoztam létre, függő változóként használva elsőként a mesterképzés tervezését (M1), majd a mesterképzés megvalósulását (M2). A modellekbe elsőként a kiválasztott tanulmányi tényezők (M1a, M2a), majd további szociodemográfiai (M1b, M2b), és munkaerőpiaci tényezők (M1c, M2c) kerültek bevonásra. A mesterképzés tervezésére nézve a finanszírozási forma a két kibővített modell esetében bizonyult szignifikánsnak és eszerint az állami finanszírozású hallgatók 0,9-szeres eséllyel tervezik a továbbtanulást. Az M2 modellek (29,9-60,9%-os magyarázóerő) esetében a finanszírozási forma szerepe végig szignifikáns, és az esélyhányados értéke alapján az állami ösztöndíjas alapképzésen végzett hallgatók 1,648-1,364-szeres eséllyel folytatják tanulmányaikat mesterképzésen, az önköltségesekhez képest.



